Komisijos direktyva 2003/62/EB
2003 m. birželio 20 d.
iš dalies keičianti Tarybos direktyvas 86/362/EEB ir 90/642/EEB dėl didžiausios leistinos heksakonazolo, klofentezino, miklobutanilo ir prochlorazo likučių koncentracijos
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jos 7 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [3] su paskutiniais pakeitimais, padarytais Reglamentu (EB) Nr. 807/2003 [4], ypač į jos 10 straipsnį,
kadangi:
(1) Kai kuriems pesticidų ir maisto produktų deriniams Komisijos direktyvoje 2002/79/EB [5] yra nustatytos didžiausios likučių koncentracijos (DLK) vertės.
(2) Po Direktyvos 2002/79/EB paskelbimo Komisija gavo prašymų, pagrįstų papildomais duomenimis, peržiūrėti tam tikrų pesticidų ir maisto produktų derinių, kuriems DLK buvo nustatyta Direktyvoje 2002/79/EB, koncentracijos vertes. Paraiškos ir duomenys buvo patikrinti, ir kai kuriems deriniams pakako duomenų nustatyti DLK vertes, kurios būtų didesnės kaip analizinio nustatymo ribinė vertė.
(3) Vartotojų veikimas per visą gyvenimo trukmę ir ūmus jų poveikis šiais pesticidais per maisto produktus, kuriuose gali būti šių pesticidų likučių dėl jų naudojimo augalų apsaugos produktuose ir, jei tinka, veterinarijos vaistuose, yra įvertintas ir pateiktas skaičiais pagal metodikas ir nusistovėjusią praktiką, taikomą Europos bendrijoje, atsižvelgiant į Pasaulio sveikatos organizacijos paskelbtas rekomendacijas [6], ir buvo apskaičiuota, kad didžiausios likučių koncentracijos vertės, nustatytos šioje direktyvoje, neleidžia viršyti leistinos paros dozės arba ūmaus poveikio etaloninės dozės.
(4) Su Bendrijos prekybos partneriais per Pasaulio prekybos organizaciją vyko konsultacijos dėl likučių koncentracijos verčių, nustatytų šioje direktyvoje, ir yra atsižvelgta į jų pastabas apie šias koncentracijos vertes.
(5) Buvo atsižvelgta į Mokslinio augalų komiteto nuomones, ypač patarimus ir rekomendacijas dėl pesticidais apdorotų maisto produktų vartotojų apsaugos ir dėl pirmiau nurodytų metodų taikymo valstybėmis narėmis ataskaitos rengėjomis [7].
(6) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Atitinkamų pesticidų koncentracijos vertės, įrašytos į Direktyvos 90/642/EEB II priedą, pakeičiamos šios direktyvos priede nurodytomis didžiausios likučių koncentracijos vertėmis.
2 straipsnis
Direktyvos 86/362/EEB II priedo A dalyje pakeičiamos šios eilutės:
"Pesticido likutis | Didžiausia likučių koncentracija mg/kg |
Heksakonazolas | 0,1 miežiai ir kviečiai 0,02 kitos grūdinės kultūros |
Prochlorazas (prochlorazo ir 2,4,6-trichlorofenolio grupes turinčių jo metabolitų, išreikštų prochlorazo kiekiu, bendras kiekis) | 1 ryžiai, avižos, miežiai 0,5 kvietrugiai, kviečiai, rugiai 0,05 (*) kitos grūdinės kultūros |
3 straipsnis
Valstybės narės priima įstatymus ir kitus teisės aktus, kurie, įsigalioję iki 2003 m. liepos 31 d., įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2003 m. rugpjūčio 1 d.
4 straipsnis
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva įsigalioja kitą jos paskelbimo Europos Bendrijų oficialiajame leidinyje dieną.
6 straipsnis
Ši direktyva skirta valstybėms narėms.
Priimta Briuselyje, 2003 m. birželio 20 d.